Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 434/09)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI

„MINERVOIS-LA-LIVINIÈRE”

PDO-FR-A0667-AM01

Datum obavijesti: 9.9.2020.

OPIS I RAZLOZI ODOBRENE IZMJENE

1. Prinos

U poglavlju I. točki VIII. specifikacije, koja se odnosi na prinos vina sa zaštićenom oznakom izvornosti, osnovni prinos smanjuje se s 45 na 42 hl/ha, a najveći se prinos smanjuje s 54 na 51 hl/ha radi usklađivanja s količinom prinosa vina sa zaštićenim oznakama proizvedenih u regiji Minervois.

Izmjena najvećeg prinosa prenesena je u točku „Najveći prinosi” jedinstvenog dokumenta.

2. Postupci uzgoja

U poglavlju I. točki VI. specifikacije proizvoda, koja se odnosi na način uzgoja vinove loze:

— dopunjena su pravila o gustoći sadnje za vinovu lozu zasađenu poslije 31. srpnja 2019., za koju je utvrđena najmanja gustoća od 4 200 trsova po hektaru umjesto 4 000,

— visina lišća vinove loze na brajdi povećava se s 1,40 na 1,60 četvornih metara vanjske površine vegetacijskog pokrova za proizvodnju jednog kilograma grožđa radi usklađivanja s utvrđenim prinosom,

— prosječno najveće opterećenje po čestici smanjeno je sa 7 500 na 7 000 trsova po hektaru.

Tim se izmjenama specifikacije proizvoda omogućuje bolja prilagodba uvjeta proizvodnje stvarnom stanju na terenu.

Izmjene se prenose u točku „Enološki postupci” jedinstvenog dokumenta.

3. Analitička svojstva proizvoda

U poglavlju I. točki VII. specifikacije, koja se odnosi na berbu, minimalna prirodna volumna alkoholna jakost povećava se s 12,5 % na 13 %, a grožđe se smatra dovoljno zrelim ako je sadržaj šećera manji od 218 grama po litri mošta, umjesto dosadašnjih 212 grama. Tim se izmjenama specifikacije proizvoda omogućuje bolja prilagodba uvjeta proizvodnje stvarnom stanju na terenu.

Izmjene se prenose u jedinstveni dokument u odjeljak s analitičkim svojstvima proizvoda, koja su navedena u opisu vina.

4. Mješavina sorti vinove loze

U točki IX. specifikacije proizvoda, u pravilima o mješavini sorti vinove loze navodi se da ukupan udio sorti carignan N, cinsaut N, grenache N, mourvèdre N i syrah N iznosi najmanje 80 % mješavine te se dodaje da jedna sorta ne može sama činiti više od 80 % mješavine.

Ta je izmjena prenesena u točku „Enološki postupci” jedinstvenog dokumenta.

5. Datum kretanja vina

U točki IX. specifikacije proizvoda o preradi i pakiranju vina brišu se datumi kretanja vina između trgovaca i distributera te datum stavljanja na tržište vina za potrošače kako bi se uklonio svaki rizik od nepoštenog tržišnog natjecanja među trgovcima.

To brisanje preneseno je u točku „Posebni enološki postupci” jedinstvenog dokumenta.

6. Povezanost sa zemljopisnim područjem

U poglavlju I. točki X. specifikacije proizvoda koja se odnosi na povezanost sa zemljopisnim područjem brojčani podaci o proizvodnji vina s oznakom izvornosti ažurirani su podacima o berbi 2018. kako bi se pojasnilo da 45 proizvođača proizvodi 11 000 hl, od kojih su dvije zadružne vinarije, koje proizvode 20 % količine.

Ti su podaci ažurirani u dijelu „Povezanost sa zemljopisnim područjem” jedinstvenog dokumenta.

U poglavlju I. točki X. specifikacije koja se odnosi na povezanost sa zemljopisnim područjem organoleptički opis vina dopunjen je kako bi se pojasnilo da vina imaju i pikantne note.

Taj dodatak prenesen je u točku jedinstvenog dokumenta u kojoj se opisuju organoleptička svojstva vina.

7. Obveze podnošenja izjava

U poglavlju II. specifikacije koje se odnosi na obveze podnošenja izjava za proizvođače vina s oznakom dodaju se sljedeće obveze:

— prethodnoj prijavi čestica korištenih za proizvodnju oznake izvornosti mora se priložiti popis čestica koje se mogu navodnjavati,

— uz izjavu o zahtjevu prilaže se primjerak izjave o berbi i, prema potrebi, preslika izjave o proizvodnji ili izvadak iz evidencije zaliha za otkupljivače grožđa i mošta.

Te izmjene ne utječu na jedinstveni dokument.

JEDINSTVENI DOKUMENT

1. Naziv proizvoda

Minervois-la-Livinière

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

Analitička svojstva

Riječ je o mirnim, suhim, crnim vinima.

— Vina imaju najmanju prirodnu volumnu alkoholnu jakost od 13 % vol., a grožđe se smatra zrelim ako je u njemu udio šećera manji od 218 grama po litri mošta.

— Crna vina koja se mogu stavljati na tržište u rinfuzi ili flaširana imaju udio jabučne kiseline koji iznosi 0,4 grama po litri ili manje.

— Vina spremna za stavljanje na tržište, u rinfuzi ili flaširana, imaju udio fermentabilnog šećera (glukoza i fruktoza): — najviše 3 grama po litri za vina čija prirodna volumna alkoholna jakost ne prelazi 14 %, — najviše 4 grama po litri za vina čija je prirodna volumna alkoholna jakost veća od 14 %.

— Ukupna kiselost, sadržaj hlapljivih kiselina i ukupni sadržaj sumporova dioksida utvrđeni su propisima Unije. Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

Organoleptička svojstva

Vina se proizvode od više sorti vinove loze, u skladu s tradicijom vinogradarstva u regiji Languedoc, s većinskim udjelom sorti grenache N, mourvèdre N i syrah N. Ta su vina intenzivne, ljubičaste boje s ciglastim odsjajem te bogate i guste teksture.

Složena su i, ako su odležala u hrastovim bačvama, razvijaju pikantne note, note kuhanog voća ili pekmeza s mirisima vanilije ili kakaa.

Snažnog su okusa i topla, vrlo postojana, koncentrirana, bogata taninom, no uravnotežena. Ako ih se primjereno čuva, dugo zadržavaju topljivu, baršunastu notu, blagu toplinu i prepoznatljivi voćni okus velikih vina s juga Francuske.

5. Enološki postupci

a. Posebni enološki postupci

Postupakuzgoja

Najmanja gustoća sadnje vinove loze iznosi 4 000 trsova po hektaru. Od 31. srpnja 2019. sadi se najmanje 4 200 trsova po hektaru.

Razmak između redova ne smije biti veći od 2,50 metara.

Svaki trs zauzima površinu od najviše 2,50 četvornih metara. Ta se površina dobiva množenjem udaljenosti između redova s razmakom između trsova.

— Rezidba se provodi prije fenološkog statusa E (prema Baggioniliju), tri lista prekrivaju prva dva pupa.

— Vinova loza obrezuje se kratkom rezidbom s najviše 12 pupova po trsu, svaki reznik ima najviše dva pupa.

— Sorta syrah N može se rezati rezidbom jednostruki Guyot s najviše deset pupova po trsu, od čega najviše šest pupova na kraku te s najviše dva zamjenska reznika, od kojih svaki ima najviše dva pupa.

— Visina lišća vinove loze na brajdi treba omogućiti barem 1,60 četvornih metara vanjske površine vegetacijskog pokrova za proizvodnju jednog kilograma grožđa. To se pravilo primjenjuje od 30. lipnja svake godine.

— Prosječno najveće opterećenje po čestici iznosi 7 000 kilograma po hektaru.

— Navodnjavanje se može odobriti.

Poseban enološki postupak

Vina se dobivaju mješavinom grožđa, mošta ili vina od najmanje dviju sorti vinove loze:

— sveukupni udio sorti grenache N, lledonner pelut N, mourvèdre N i syrah N iznosi najmanje 40 % mješavine,

— sveukupni udio sorti carignan N, cinsaut N, grenache N, mourvèdre N i syrah N iznosi najmanje 80 % mješavine te jedna sorta ne smije sama činiti više od 80 %,

— vina moraju odležati barem do 15. listopada godine koja slijedi nakon godine berbe,

— zabranjena je termovinifikacija, upotreba kontinuiranih vinifikatora, posuda za recikliranje taloga, uređaja za vertikalno runjanje, vijčanih ocjeđivača i kontinuiranih preša.

U pogledu enoloških postupaka u proizvodnji vina potrebno je poštovati obveze utvrđene na razini Unije te u Zakoniku o poljoprivredi i morskom ribarstvu.

b. Najveći prinosi

51 hektolitar po hektaru

6. Razgraničeno zemljopisno područje

Berba grožđa, proizvodnja, razvoj i dozrijevanje vina odvijaju se na području sljedećih općina:

— departman Aude: Azille,

— departman Hérault: Azillanet, Cesseras, Falines-Minervois, La Livinière, Siran.

7. Glavne sorte vinove loze

Carignan N

Cinsaut N – Cinsault

Grenache N

Lledoner pelut N

Mourvèdre N – Monastrell

Piquepoul noir N

Rivairenc N – Aspiran noir

Syrah N – Shiraz

Terret noir N

8. Opis povezanosti

Opis zemljopisnog područja

Nalazi se u središtu zemljopisnog područja kontrolirane oznake izvornosti „Minervois” u regiji „Petit Causse”, koje se proteže uz podnožje planine Montagne Noire, najjužnijeg dijela planinskog lanca Cévennes, i obuhvaća pet općina departmana Hérault i jednu općinu departmana Aude na jugu Francuske.

Na osunčanom, brežuljkastom terenu vinogradi se izmjenjuju s brežuljcima koji su prekriveni borovima, šikarom, borovicom i hrastovima te ispresijecani udolinama i širim depresijama.

Vinogradi su okrenuti prema jugu/jugoistoku na visini od 120 do 330 metara.

Zemljopisno područje razgraničeno je rijekom Ognon, pritokom rijeke Aude, na zapadu, a na istoku masivom „la serre d’Oupia” i rijekom Espène.

Dio je sinklinale napunjene tercijarnim molasnim sedimentima koji su odvojeni naslagama pješčenjaka u središnjem dijelu, jezerskim vapnenačkim nakupinama na sjeveru te raštrkanim terasama prekrivenima šljunkom na jugu.

Klimu karakterizira niska godišnja količina padalina, od 400 do 500 milimetara, s godišnjom temperaturom višom od 14 °C i s više od 2 400 sunčanih sati godišnje.

Regija „Petit Cousse” zaštićena je od kiša sa zapada prirodnom preprekom, odnosno brežuljcima „Laure Minervois”, a masiv „la serre d’Oupia” onemogućuje utjecaj Sredozemnog mora. Riječ je o toploj i suhoj regiji, s vrlo velikom nestašicom vode ljeti. Noću pak s grebena Causse pušu svježiji vjetrovi.

Informacije o proizvodu i ljudski čimbenici koji pridonose povezanosti

Vinova loza uzgaja se na području „Minervois” od rimskih vremena.

Osnivanjem provincije Narbonske Galije 118. prije Krista ta se kultura dugotrajno ustalila u toj regiji idealnoj za razmjenu dobara, s obzirom na to da njome prolazi rimska cesta koja povezuje Toulouse s Lodèveom, sjeverno od ceste „Via Domitia”.

Mnogi veterani Rimske legije dobivali su koncesije i otvarali vinarije (villiae). Budući da su se vina uspješno izvozila po cijelom Carstvu, car Domicijan zabranio je 92. godine poslije Krista novu sadnju kako bi se izbjeglo tržišno natjecanje.

Nazivi triju općina svjedoče o tom razdoblju i vinogradarskoj tradiciji: La Livinière za „Cella Vinaria” (vinski podrum), Siran za „Villa de Sirius”, prema imenu prvog rimskog legionara u pokrajini, Félines za „Figulina”, lončarska radionica, posebno za izradu amfora.

Nadalje, vinska je povijest te regije neodvojiva od povijesti regije Languedoc, od velikih provala u razdoblju od 3. do 6. stoljeća, nakon čega slijede osvajanja Saracena koja usporavaju širenje vinograda u razdoblju od 7. do 9. stoljeća. Uzgoj vinove loze potom se nastavlja na poticaj benediktinskih opatija, primjerice opatije Agnan de Caunes i opatije Saint-Jean.

Otvaranje kanala „Canal du Midi” 1680., poboljšanje cestovne mreže i izgradnja željezničke pruge u 19. stoljeću pridonose razvoju vinogradarske monokulture. No to je blagostanje narušeno krizom filoksere i prekomjernom proizvodnjom, čiji je vrhunac bio vinogradarska kriza iz 1907. Kriza je dovela do pobune juga Francuske, ali i do njegove organizacije, osobito razvojem zadružnog sustava.

Sindikat za zaštitu osnovan je 1922. na području regije Minervois. „Minervois” je 1951. priznat kao oznaka izvornosti vina visoke kvalitete. Nakon novog izbora sorti i uvođenja preciznijih uvjeta proizvodnje odlukom od 15. veljače 1985. priznat je kao kontrolirana oznaka izvornosti.

Međutim, vinari u regiji „La Livinière” oduvijek su bili uvjereni da njihova zemlja i znanje i umijeće mogu ostaviti pečat na jedinstvenosti proizvodnje crnog vina. Krajem sedamdesetih godina 20. stoljeća, uz tehničku pomoć i na poticaj zadružne vinarije općine La Livinière, kojom je predsjedao Maurice Piccinini, rade na najboljoj usklađenosti sorte vinove loze i lokacija za sadnju prilagođavanjem na najbolji mogući način tehnike rezidbe i uzgoja vinove loze, berbom pri optimalnoj zrelosti i poboljšavanjem tehnika proizvodnje vina. Maurice Piccinini osnovao je 1988. Sindikat za zaštitu. Kontrolirana oznaka izvornosti „Minervois-La Livinière” priznata je 1999.

U 2018. 45 proizvođača proizvelo je 11 000 hl, od čega su dvije zadružne vinarije, koje proizvode 20 % količine.

Vina se proizvode od više sorti vinove loze, u skladu s tradicijom vinogradarstva u regiji Languedoc, s većinskim udjelom sorti grenache N, mourvèdre N i syrah N.

Uzročna veza

Riječ je o toplom i suhom području koje je zaštićeno od utjecaja mora s istoka i sa zapada te okrenuto prema jugu/jugoistoku. Noću je svježe zbog blizine masiva Montagne Noire i utjecaja visinskog gradijenta.

Ti posebni uvjeti pogodni su za optimalnu zrelost grožda, dozu kiselosti te željenu ravnotežu alkohola i tanina.

Uz to, vinogradarske čestice jasno su razgraničene. Prednost imaju dobro orijentirane čestice na glinasto-vapnenačkom tlu s velikim udjelom kamena koje imaju male prirodne prinose. Ti uvjeti proizvođačima omogućuju da usklade sorte i položaj vinograda, što pridonosi posebnosti tih koncentriranih i jakih vina.

Sorta grenache N topla je i zaokružena te dobro uspijeva na terasama pokrivenima šljunkom i laporastom tlu. Rana sorta syrah N bogata je šećerom i voćnim aromama. Od povijesnih sorti, sorta cinsaut N daje nježnost, a sorta carignan N punoću i tanine. Sorta mourvèdre N daje nježne tanine i naglašene note začina.

Proizvođači su s vremenom naučili izvući najbolje od grožđa prilagođavanjem svojih tehnika proizvodnje vina. Vrlo brzo uvedeno je razdoblje dozrijevanja u bačvama nakon fermentacije kako bi se dobilo vino sa složenim aromama, ali prije svega kako bi tanini postali zaokruženi i svilenkasti. Da bi se to postiglo, u specifikaciji je definirano najkraće razdoblje dozrijevanja do 15. listopada godine koja slijedi nakon godine berbe.

Vinogradarstvo obilježava povijest zemljopisnog područja već 2 000 godina. Nasljeđe Rimskog carstva prisutno je na svim dijelovima područja, primjerice u toponimiji i arhitekturi s brojnim spomenicima i ostacima, kao što je crkva Centeilles u općini Siran, izgrađena na rimskoj vili s antičkim stupovima.

Većina vinarija nalazi se na nekadašnjim vilama legionara, a u vinogradima se može naići na mala skloništa od suhozida pod nazivom „Capitelles”, koji su svojstveni regiji i često stari nekoliko stoljeća.

Proizvođači tog kraja znali su kako tom povijesnom području sugestivnog imena osigurati modernu i priznatu kontroliranu oznaku izvornosti.

Vina s kontroliranom oznakom izvornosti „Minervois-La Livinière” pripadaju renomiranim vinima regije Languedoc.

Događanje „Livinage”, uvedeno početkom devedesetih godina 20. stoljeća, zapečatilo je ugled i plemenitost te kontrolirane oznake izvornosti i postalo nezaobilazno događanje koje posjećuju vinski stručnjaci i novinari kako bi degustirali vina, susreli proizvođače i otkrivali bogatu raznolikost kraja.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

— vina za koja se, prema trenutačnoj specifikaciji, zahtijeva kontrolirana oznaka „Minervois-La Livinière” i koja se nude pod tom oznakom nakon berbe se mogu prijaviti, staviti na tržište, otpremiti, staviti u prodaju ili prodavati samo ako se u izjavi o berbi, oglasima, katalozima, na etiketama, računima i ambalažama uočljivim slovima navede naziv oznake i izraz „kontrolirana oznaka”,

— neobvezni izrazi, čiju upotrebu u skladu s odredbama Unije mogu uređivati države članice, navode se na etiketama slovima koja visinom, širinom i debljinom smiju biti najviše dvostruko veća od slova u nazivu kontrolirane oznake izvornosti,

— na etiketi vina kontrolirane oznake izvornosti može se navesti naziv veće zemljopisne jedinice „Languedoc”.

— Slova u nazivu veće zemljopisne jedinice moraju visinom i širinom biti barem upola manja od slova u nazivu kontrolirane oznake izvornosti.

Pravni okvir:

Nacionalno zakonodavstvo

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Područje u neposrednoj blizini, za koje je utvrđeno odstupanje u pogledu proizvodnje, razvoja i dozrijevanja vina, obuhvaća područja ili dijelove područja susjednih općina u departmanu Aude:

— Pépieux,

— Peyriac-Minervois: lokacija „Les Tuileries d’Affiac”.

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-b203f5e5-0950-4f4c-8407-65615a1d0791

(1) SL L 9, 11.1.2019., str. 2.